Rasmus Jarlov (KF), 2025-06-03:
Tak til færingerne og grønlænderne – tak for at holde os danskere ud.
Det kan være en udfordring; det ved vi godt.
Men vi holder meget af jer, og husk på – også når I hører min tale nu – at dem af os, der gerne vil bevare rigsfællesskabet, er dem, der elsker jer mest.
Dem af os, der siger jer lidt imod en gang imellem, er dem, der respekterer jer mest, fordi vi ved, at I godt kan tåle det, og vi sætter pris på ærlighed.
USA's intention om at annektere Grønland er uacceptabel i alle former, og vi vil bekæmpe det på alle måder.
Vi vil ikke acceptere trusler; vi vil ikke acceptere løgnekampagner om, at kineserne er ved at overtage Grønland, eller at det forgældede USA bedre kan udvikle Grønland, end de selv og Danmark kan, eller at USA har nogen som helst ret til Grønland.
Der vil være tale om et simpelt røveri, hvis USA forsøger at tage Grønland.
Vi vil bekæmpe det militært, hvis USA invaderer, og vi vil smide undergravelsesagenter ud.
Vi vil bekæmpe det på alle måder.
Vi synes fra Konservatives side, at regeringen er for passiv i situationen.
Regeringen lader USA udfolde sig for meget med et kæmpe kontor midt i Nuuk, som har en eneste erklæret opgave: at miskreditere Danmark og at drive Grønland mod løsrivelse fra Danmark for derefter at kunne overtage det og plyndre landet for dets ressourcer.
Regeringen har nærmest ikke turdet sige amerikanerne imod i de internationale medier, og derfor har den amerikanske propaganda stået for uimodsagt.
Der har selvfølgelig været klare ytringer om, at det er grønlænderne selv, der bestemmer, for i Grønland har man været meget klare i mælet, synes jeg, og sagt klart, at man ikke ønsker at blive overtaget af USA, men den danske regering kunne godt have været tydeligere.
Det havde været gavnligt, om man havde været mere aktiv med at modsige de løgnehistorier, som bliver udbredt, og som er en meget vigtig del af at gøde jorden for en amerikansk overtagelse.
Jeg synes også ofte, at danske politikere i det hele taget, og det er ikke kun i regeringen, savner mod til nogen sinde at sige især grønlænderne, men også lidt færingerne imod.
De er lidt for bange for at støde dem, men jeg tror, det er en forkert strategi.
Også grønlændere skal siges imod, når de siger noget forkert, eksempelvis hvis de beskylder Danmark for folkedrab, som der har været nogle ret voldsomme udsagn om.
Vi bør gøre rigsfællesskabet meget mere attraktivt for Grønland og Færøerne.
Vi vil også gerne bruge flere penge på det, hvis det er nødvendigt.
Også debatten i dag viser, at de fleste danske politikere er så berøringsangste, at de dårligt tør stå fast på selv grundloven.
Man tør ikke sige, at selv om Grønland og Færøerne er sig selv og har helt deres egne identiteter og kulturer, er de også en del af Danmark.
Man tør ikke stå fast på, at fordi vi på den måde er én stat, fører vi udenrigspolitik sammen.
Man tør ikke sige, at løsrivelse ikke er et tag selv-bord.
Jeg har spurgt, jeg tror tre gange her i løbet af debatten, om, hvad holdningen var hos nogle af de største partier til, om man ville betale penge til, støtte Grønland efter en hypotetisk løsrivelse, og man vil ikke svare på det.
Man tør næsten ikke engang sige dem imod, når Danmark fejlagtigt og meget groft beskyldes for at have forsøgt at dræbe grønlænderne som folk.
Det tror jeg er en fejl.
Hvis ikke vi er ærlige og udveksler meninger, kommer vi ikke til at forstå hinanden bedre.
Så kommer vi til at sidde fast med hver vores holdning, som aldrig ligesom rører hinanden, og vi kommer aldrig til at have mulighed for at tale os tættere på hinanden.
Der er en konstant diskussion om, hvorvidt vi kan lave rigsfællesskabet bedre, og den diskussion vil vi meget gerne tage.
Måske kan det konstrueres bedre, men vi mangler at høre de gode forslag til hvordan.
Dem vil vi meget gerne have.